ซีเคฯเดินหน้าขายIPOไม่หวั่นตลาดร่วงช่วงสั้น
หุ้นไอพีโอไม่หวั่นตลาดขาลง เดินหน้าขายหุ้นนักลงทุน &#8220;ช.ทวี&#8221; โบ้ยภาวะตลาดกดหุ้นต่ำจอง
29 ต.ค. 2565

หุ้นไอพีโอไม่หวั่นตลาดขาลง เดินหน้าขายหุ้นนักลงทุน “ช.ทวี” โบ้ยภาวะตลาดกดหุ้นต่ำจอง
ภาวะตลาดหุ้นขาลงจากแรงขายอย่างหนักของนักลงทุนต่างชาติ ฉุดดัชนีหุ้นไทยปรับตัวลงกว่า 200 จุด นั้น ส่งผลต่อหุ้นใหม่ที่จะเข้าจดทะเบียนในตลาดหลักทรัพย์ และความสนใจของนักลงทุนต่อหุ้น ที่เสนอขายประชาชนทั่วไปครั้งแรก (IPO) 
นายประเสริฐ ภัทรดิลก กรรมการผู้จัดการ บริษัท แอดไวเซอรี่ พลัส ที่ปรึกษาการเงิน บริษัท ซีเค พาวเวอร์ เปิดเผยว่า การหารือกับบริษัท ซีเค พาวเวอร์ ล่าสุดวันที่ 12 มิ.ย.ที่ผ่านมา ยังไม่มีอะไรเปลี่ยนแปลง เป็นไปตามกำหนดการเดิมที่วางไว้คือ การเสนอขายหุ้นปลายเดือน มิ.ย.นี้ และเข้าซื้อขายในตลาดหลักทรัพย์ต้นเดือน ก.ค.นี้ 
สำหรับสภาพตลาดไม่เหมือนเดิม จะมีการทบทวนราคาหุ้นหรือไม่ขึ้นอยู่กับผู้จัดจำหน่าย และรับประกันการจำหน่ายหุ้น จะพิจารณาแต่สถานการณ์ตลาดขณะนี้มีความเป็นไปได้ที่จะทบทวนราคาขาย 
“ผมไม่คิดว่าจะหมดยุคทองไอพีโอ ดูจากเศรษฐกิจไม่ถึงขั้นวิกฤตพลิกผันแค่ชะลอตัวชั่วคราวเท่านั้น ซึ่งหุ้นไอพีโอแต่ละตัวใช้เวลานาน ถ้าจังหวะไม่ดีมีให้เลือก 2 ทางคือ เลื่อนขายไปก่อน หรือเดินหน้าแล้วคุยราคาเสนอขายใหม่” นายประเสริฐ กล่าว
นายเอกพิทยา เอี่ยมคงเอก กรรมการผู้จัดการ บริษัท สหการประมูล กล่าวว่า บริษัทไม่เลื่อนเข้าตลาดหุ้น สัปดาห์ที่ผ่านมา ก.ล.ต.ได้เยี่ยมชมกิจการแล้ว ซึ่งตลาดที่ปรับตัวลงไม่มีผล เนื่องจากจำนวนหุ้นที่กระจายไม่มาก 
นายสุรเดช ทวีแสงสกุลไทย กรรมการผู้จัดการ บริษัท ช.ทวี ดอลลาเซียน (CHO) กล่าวว่า หุ้น CHO ต่ำกว่าราคาจอง 1.80 บาท ได้รับผลกระทบจากปัจจัยภายนอก และหุ้นที่ติดเกณฑ์วางเงินสดก่อนซื้อ (แคชบาลานซ์) ขณะที่พื้นฐานบริษัทดีต่อเนื่อง คาดหวังประมูลงานใหม่ 1 หมื่นล้านบาท